Na temelju čl. 39. Statuta Sveučilišta u Zadru (pročišćeni tekst, svibanj 2015.) rektorica Sveučilišta 10. prosinca 2015. donosi pročišćeni tekst Pravilnika o radu i djelatnostima studentskog kluba „Božo Lerotić.

Pročišćeni tekst se sastoji od teksta Pravilnika (23. siječnja 2013. ) i teksta Pravilnika o izmjenama i dopunama Pravilnika o radu i djelatnostima studentskog kluba „Božo Lerotić“

(27. listopada 2015.)

KLASA: 012-03/13-01/4

URBROJ: 2198-1-79-01/15-03

Rektorica

prof. dr. sc. Dijana Vican

**PRAVILNIK O RADU I DJELATNOSTIMA STUDENTSKOG KLUBA**

**„BOŽO LEROTIĆ“**

**(pročišćeni tekst)**

**Opće odredbe**

Članak 1.

1. Ovim se pravilnikom određuju ciljevi, načela, aktivnosti i djelatnosti Studentskog kluba „Božo Lerotić“ (dalje u tekstu: Studentski klub), kao i upravljanje klubom te uvjeti korištenja prostora Studentskog kluba od strane studenata Sveučilišta u Zadru.

Članak 2.

1. U ovom se pravilniku sve imenice rodnoga značenja korištene u muškom rodu, odnose na osobe muškog i ženskog spola.

**Ciljevi i načela**

Članak 3.

1. Prostor Studentskog kluba isključivo je namijenjen studentima Sveučilišta u Zadru za provedbu njihovih aktivnosti u cilju osiguravanja i unaprjeđivanja kvalitete studentskoga standarda pri Sveučilištu, a u svrhu razvoja pojedinaca i čitavoga društva, što pridonosi načelu *universitasa* Sveučilišta.

(2) Studentski se klub ne može koristiti za okupljanja političkih organizacija različitih smjerova, te nije mjesto okupljanja i održavanja sastanaka studentskih grupacija određenoga vida - političkog, vjerskog, ideološkog ili kojeg drugog isključivoga društvenog opredjeljenja.

Članak 4.

1. Ciljevi primarno predviđaju provođenje studentskih projekata te aktivnosti akademskoga karaktera organiziranih od strane Studentskog zbora, studentskih udruga, studenata pojedinaca ili Sveučilišta što su propisane Statutom Studentskog zbora i Statutom Sveučilišta.

Članak 5.

(1) U prostoru Studentskog kluba odvijaju se studentske aktivnosti koje se dijele na primarne i sekundarne.

1. Pod primarnim se aktivnostima podrazumijevaju:

- realizacija studentskih projekata koji su odobreni i većim dijelom financirani od strane Studentskog zbora Sveučilišta u Zadru

- redovne i izvanredne aktivnosti Studentskog zbora (sjednice, tribine, rasprave itd.)

- izvannastavne aktivnosti studenata koje se vode načelom kreativnosti i korisnosti za sve studente

- informacijski kutak za studente i javnost

- kulturne i umjetničke aktivnosti

- druge slične aktivnosti.

1. Pod sekundarnim se aktivnostima podrazumijevaju:

- okupljanje studenata koje se bave određenim vidom kulturne ili društvene djelatnosti (dramske sekcije, literarne sekcije, debatne sekcije itd.), a nisu dio projekata

- sportske aktivnosti (tečajevi plesa, pilates ili bilo koja druga vrsta sportskorekreativne aktivnosti)

- video i filmske projekcije

- slušaonice glazbe

- koncerte i izložbe

- radionice.

**Upravljanje prostorom Studentskog kluba**

Članak 6.

1. Statut Studentskog zbora i prateći akti propisuju odgovornost predsjednika Studentskog zbora za prostor Studentskog kluba. Skupština Studentskog zbora sukladno Statutu Studentskog zbora, imenuje Odbor za upravljanje Studentskim klubom (dalje u tekstu: Odbor) kojem povjerava brigu za prostor Studentskog kluba te određivanje sadržaja aktivnosti koje će se u njemu provoditi.
2. Odbor ima 5 članova.
3. Predsjedništvo Studentskog zbora raspisuje Natječaj za izbor članova Odbora i predlaže predsjednika Odbora, kao i druge članove Odbora. Predsjednika i članove Odbora potvrđuje Skupština u skladu sa Statutom Studentskog zbora.

Članak 7.

(1) Zadaće Odbora su:

- komunikacija između Sveučilišta, Studentskog zbora i Poslovnog centra Sveučilišta d.o.o.,

- donošenje plana rada Studentskog kluba na osnovu zaprimljenih molbi od studenata te rad na strategiji Studentskog kluba,

- primanje realizatora projekata te komuniciranje s istima,

- komuniciranje sa svim studentima te poticanje na razvijanje ideja za djelovanje u Studentskom klubu,

- briga o promociji Studentskog kluba,

- briga o tehničkoj opremi u prostoru Studentskog kluba,

- organiziranje nabave opreme potrebne za rad Studentskog kluba,

- podnošenje mjesečnog pismenog izvještaja Skupštini Studentskog zbora, a iznimno i češće, ako to zatraži Skupština Studentskog zbora,

- briga o provođenju stavaka ugovora svih potpisnika koji koriste prostor Studentskog kluba,

- briga o urednom radu domaćina Studentskog kluba,

- izricanje primjedbi na rad domaćina Studentskog kluba.

Članak 8.

1. Odbor zaprima studentske molbe za održavanje događanja unutar Studentskog kluba koje se šalju elektroničkim putem najmanje šest (6) dana prije realizacije.
2. Svi korisnici Studentskog kluba potpisuju Ugovor o korištenju prostorija Studentskog kluba sa Studentskim zborom kojim se definiraju njihove obveze i odgovornost za prostorije Studentskog kluba tijekom održavanja projekta.

**Domaćin Studentskog kluba**

Članak 9.

(1) Studentski zbor u dogovoru s nadležnim prorektorom raspisuje natječaj za odabir domaćina kluba - studenta koji vodi brigu o radu Studentskog kluba.

(2) Za vođenje Kluba studentu se određuje honorar koji se isplaćuje putem Student servisa.

(3) Jedan student može biti honoriran za rad najviše sedamnaest (17) sati tjedno.

(4) Natječaj se raspisuje dvaput godišnje, krajem mjeseca kolovoza i siječnja. Ukoliko se ukaže potreba, natječaj se može ponoviti i više puta tijekom godine.

(5) Domaćin kluba dužan je nadležnim tijelima Sveučilišta prijaviti eventualnu štetu počinjenu u prostorijama Studentskog kluba za vrijeme njegova radnog vremena.

Članak 10.

1) Prijavi za natječaj se prilaže:

- potvrda o redovitom studiranju,

- životopis,

- ovjereni prijepis ocjena ili dopunska isprava o studiju za studente prve godine diplomskoga studija,

- potvrda da se prema ostvarenim ocjenama student nalazi među 10% ili 20% najuspješnijih studenata na svojoj godini studija (ako se nalazi među tih 10% ili 20%),

- ostala dokumentacija koja potvrđuje studentski angažman u relevantnim aktivnostima ili potvrđuje neku od prijavljenih stavki za vrednovanje.

Članak 11.

(1) Kriteriji po kojima se rangiraju studenti prijavljeni na natječaj za domaćine Studentskog kluba su sljedeći:

Prema ostvarenim ocjenama nalaze se u 10% najuspješnijih studenata na trenutnoj godini studija – **6** bodova

Prema ostvarenim ocjenama nalaze se u 20% najuspješnijih studenata na trenutnoj godini studija – **3** boda

Student nije ponavljao godinu tijekom studija (uključujući apsolventsku godinu) – **3** boda

Položeni svi kolegiji s prethodne godine prije početka nove akademske godine – **3** boda

Prosjek ocjena tijekom studija:

- ocjena 3.00 - 3.49 – **1** bod

- ocjena 3.50 - 3.99 – **3** boda

- ocjena 4.00 - 4.49 – **6** bodova

- ocjena 4.50 - 5.00 – **9** bodova

Objavljen znanstveni rad – student autor **6** bodova, ukoliko je student koautor – **3** boda

Objavljen stručni rad – student autor **4** boda, ukoliko je student koautor – **2** boda

Demonstratura ili slične aktivnosti pri Sveučilištu ili Odjelu – **3** boda po kolegiju

Izlaganje na stručnoj konferenciji/seminaru – **2** boda

Izlaganje na međunarodnoj stručnoj konferenciji/seminaru – **4** boda

Izlaganje na znanstvenoj konferenciji/seminaru – **6** bodova

Sudjelovanje u organizaciji znanstvene konferencije – **3** boda (samo organizacijski odbor)

Sudjelovanje u organizaciji stručne konferencije – **1** bod (samo organizacijski odbor)

Nositelj studentskog projekta – **3** boda (ne uključujući one projekte za koje se mogu dobiti posebni bodovi: studentske udruge, časopisi i sl.)

Sudjelovanje u organizaciji studentskog projekta – **1** bod

Izvršna funkcija u vođenju studentskog časopisa (gl. urednik, grafički urednik, lektor) – **3**

boda

Članstvo u Studentskom zboru – **2** boda za odjelnu listu, **1** za sveučilišnu

Članstvo u Senatu Sveučilišta – **2** boda po mandatu

Članstvo u Sveučilišnom savjetu, Etičkom povjerenstvu, Stegovnom povjerenstvu za studente, Povjerenstvu za osiguravanje kvalitete i drugim Sveučilišnim radnim tijelima – **1** bod po radnom tijelu i mandatu

Odjelna stručna nagrada – **1** bod po nagradi

Rektorova nagrada – **3** boda po nagradi

Volontiranje u nekoj od institucija ili udruga civilnog društva – **1** bod za godinu dana volontiranja.

Članak 12.

(1) Studentu kojem je jedan roditelj umro, nestao ili nepoznat - **12** bodova.

(2) Studenti koji imaju brata ili sestru predškolske dobi ili na redovitom školovanju (do završetka srednjega obrazovanja, odnosno do završetka propisanog trajanja sveučilišnoga preddiplomskog, integriranoga preddiplomskog i diplomskoga studija, diplomskoga studija te završetka propisanog trajanja kratkoga stručnog studija, preddiplomskoga stručnog studija i specijalističkoga stručnoga diplomskog studija) - **12** bodova za svakoga brata ili sestru, uz uvjet da žive u zajedničkom kućanstvu.

- Studenti koji imaju brata ili sestru koji će upisati srednju školu ili početi studirati u školskoj odnosno akademskoj godini za koju se raspisuje natječaj, bodove ostvaruju isključivo na temelju potvrde o upisu brata ili sestre u srednju školu ili na studijski program na visokom učilištu.

(3) Studenti razvedenih roditelja (uključujući i djecu iz izvanbračnih zajednica), a koji žive u zajedničkom kućanstvu samo s jednim roditeljem - **9** bodova.

(4) Studenti koji imaju brata ili sestru s teškoćama u razvoju zbog kojih nisu obuhvaćeni sustavom redovitog školovanja, uz uvjet da žive u zajedničkom kućanstvu - **9** bodova za svakog brata ili sestru.

(5) Studenti koji imaju jednog ili oba roditelja s tjelesnim oštećenjem od 100% - 9 bodova po roditelju.

(6) Studenti invalidi od 6. do 10. kategorije invalidnosti prema sljedećoj raspodjeli:

- 6. kategorija (50% tjelesnog oštećenja) - **25** bodova;

- 7. kategorija (40% tjelesnog oštećenja) - **24** boda;

- 8. kategorija (30% tjelesnog oštećenja) - **23** boda;

- 9. kategorija (20% tjelesnog oštećenja) - **22** boda;

- 10. kategorija (10% tjelesnog oštećenja) - **21** bod.

(7) Studenti čije zajedničko kućanstvo koristi zajamčenu minimalnu naknadu (stalnu pomoć za uzdržavanje prema propisima o socijalnoj skrbi, dokazuje se rješenjem i/ili potvrdom nadležne ustanove za socijalnu skrb) - **30** bodova. Ako student ostvari bodove po ovom stavku, ne može ostvariti bodove po stavku 10. ovoga članka.

(8) Studentici majci ili studentu ocu koji imaju malodobno dijete - **18** bodova za svako dijete.

(9) Studenti čiji ukupni mjesečni prihod po članu zajedničkog kućanstva (svi članovi koji su prijavljeni na istoj adresi) u prethodnoj kalendarskoj godini iznosi:

- do 500 kn - **30** bodova;

- od 500,01 do 700,00 kn - **28** bodova;

- od 700,01 do 900,00 kn - **26** bodova;

- od 900,01 do 1.100,00 kn - **24** boda;

- od 1.000,01 do 1.300,00 kn - **22** boda;

- od 1.300,01 do 1.500,00 kn - **20** bodova;

- od 1.500,01 do 1.700,00 kn - **19** bodova;

- od 1.700,01 do 1.900,00 kn - **18** bodova;

- od 1.900,01 do 65% proračunske osnovice - **17** bodova.

(10) Studenti koji ostvaruju bodove po ovome članku mogu steći najviše 80% bodova u odnosu na bodove koje stječu po ostalim kriterijima ovoga Pravilnika.

(11) Za studenta/icu bez oba roditelja koji/a je upisan na preddiplomski studij, a do 31. siječnja tekuće akademske godine nema navršene 24 godine i slabog je imovnog stanja po navedenim cenzusima; **24** boda.

(12) Po završetku natječaja, Odbor evaluira pristigle prijave na natječaj i formira rang listu, koju potvrđuje Skupština Studentskog zbora. Konačna rang lista se objavljuje na internetskoj stranici Studentskog zbora i na oglasnoj ploči ispred Studentskog kluba u roku od osam (8) dana od završetka natječaja.

(13) Studenti prijavljeni na natječaj imaju pravo žalbe u roku od pet (5) dana nakon objave rang liste. O primljenim žalbama se očituje Skupština Studentskog zbora na idućoj redovnoj sjednici, a ukoliko je potrebno saziva se izvanredna sjednica Skupštine.“

Članak 12a

(1) U slučaju da Odbor nije formiran provedbu natječaja i evaluaciju pristiglih prijava provodi Predsjedništvo Studentskog zbora Sveučilišta u Zadru prema istim kriterijima kao i Odbor.

**Radno vrijeme Studentskog kluba**

Članak 13.

1. Radno vrijeme Studentskog kluba je od 09:00 do 21:00 sat svakog radnog dana, a subotom od 11:00 do 17:00, osim u posebnim slučajevima. Za studentski projekt koji u svom programu ima slušaonicu ili koncert Studentski klub je otvoren od 21:00 do 02:00 sata, za što svoju suglasnost mora dati Skupština Studentskog zbora, a duže samo uz odobrenje rektora Sveučilišta.
2. Nedjeljom i blagdanima Studentski klub je zatvoren, a može se otvoriti za realizaciju ciljeva ovog Pravilnika ili za potrebe realizacije nekog projekta, o čemu odobrenje donosi rektor Sveučilišta najmanje petnaest (15) dana prije održavanja projekta.
3. Studentski klub ne radi u periodu od 15. srpnja do 1. rujna tekuće akademske godine, ali se u tom razdoblju može otvoriti odlukom rektora u slučaju posebne potrebe.

**Financiranje i ulaganje u Studentski klub**

Članak 14.

1. Opremanje, funkcioniranje i rad Studentskog kluba financira se iz proračuna Sveučilišta u Zadru, proračuna Studentskog zbora i donacija.

**Opomena i otkaz**

Članak14 a

(1) Skupština Studentskog zbora Sveučilišta u Zadru može, na prijedlog Odbora ili Predsjedništva Studentskog zbora, domaćinu Studentskog kluba izreći opomenu, opomenu pred otkaz ili odluku o otkazu.

(2) Uvjeti i načini za izricanje opomene ili otkaza se određuju posebnim aktom koji donosi Skupština Studentskog zbora Sveučilišta u Zadru.

**Završne odredbe**

Članak 15.

(1) Ovaj Pravilnik stupa na snagu danom donošenja.